DJ Qbert

Ο **DJ Qbert** (πραγματικό όνομα **Richard Quitevis**, γενν. 7 Οκτωβρίου 1969) είναι Αμερικανός DJ και καλλιτέχνης του πικαπισμού φιλιππινέζικης καταγωγής. Θεωρείται μία από τις σημαντικότερες προσωπικότητες στην ιστορία του πικαπισμού και του χιπ χοπ DJing, ιδιαίτερα για τη συμβολή του στην ανάπτυξη τεχνικών σκρατς και εκτελεστικών ρουτινών με πικάπ.

Έγινε γνωστός διεθνώς μέσω των επιτυχιών του στο DMC World DJ Championships στις αρχές της δεκαετίας του 1990 και ως ιδρυτικό μέλος της ομάδας πικαπισμού Invisibl Skratch Piklz.

## Βιογραφία
Ο Richard Quitevis γεννήθηκε στο Σαν Φρανσίσκο της Καλιφόρνια. Κατά την εφηβεία του άρχισε να ασχολείται με το DJing επηρεασμένος από την κουλτούρα του χιπ χοπ και τους πρωτοπόρους DJ της Νέας Υόρκης. Στα τέλη της δεκαετίας του 1980 άρχισε να συμμετέχει σε διαγωνισμούς DJ και να αναπτύσσει τεχνικές σκρατς (*scratching*) και πικαπισμού.

## Καριέρα
Ο DJ Qbert απέκτησε διεθνή αναγνώριση στις αρχές της δεκαετίας του 1990 μέσα από τις επιτυχίες του στο DMC World DJ Championships. Το 1991 κέρδισε τον τίτλο του **DMC USA Champion** στην κατηγορία solo.

Στις αρχές της δεκαετίας του 1990 δραστηριοποιήθηκε στη σκηνή των turntablists της περιοχής του Κόλπου του Σαν Φρανσίσκο και συνεργάστηκε με DJ όπως οι Mix Master Mike και DJ Apollo. Οι τρεις DJ εντάχθηκαν στο ιστορικό χιπ χοπ συλλογικό σχήμα Rock Steady Crew και εμφανίζονταν ως *Rock Steady DJs*. Το 1992 κατέκτησαν τον παγκόσμιο τίτλο στο DMC. Την ίδια περίοδο ίδρυσαν την εταιρεία **[[Dirt Style Records]]**, η οποία ειδικεύτηκε στην παραγωγή εργαλειακών δίσκων (*battle tools*) για DJ.

Το 1993 μαζί με τον Mix Master Mike κέρδισαν ξανά τον παγκόσμιο τίτλο στο DMC, με την ονομασία *Dream Team*.

Το 1995 ίδρυσε μαζί με τους DJ Disk, Mix Master Mike, D-Styles και Yogafrog την ομάδα Invisibl Skratch Piklz. Η ομάδα απέκτησε διεθνή αναγνώριση και συνέβαλε στη διαμόρφωση της σκηνής του πικαπισμού της περιοχής του Σαν Φρανσίσκο.

## Τεχνική και καλλιτεχνική επιρροή
Ο DJ Qbert είναι γνωστός για την ανάπτυξη και διάδοση σύνθετων τεχνικών scratching και για την εκτελεστική χρήση του πικάπ ως μουσικού οργάνου. Θεωρείται σημαντική μορφή της κουλτούρας των Φιλιππινοαμερικανών στο χιπ χοπ και στην ανάπτυξη του πικαπισμού.

Συνέβαλε επίσης στη διάδοση τεχνικών όπως το **crab scratch**, που χαρακτηρίζεται από γρήγορες ρυθμικές κινήσεις των δακτύλων στον crossfader. Αναφέρεται συχνά στη βιβλιογραφία για την ιστορία του DJing ως παράδειγμα της εξέλιξης του πικάπ από συσκευή αναπαραγωγής σε μουσικό όργανο.

Το 2004 συνεργάστηκε με την εταιρεία Vestax για τη δημιουργία του **QFO** (Qbert Funky Orbit), μιας συσκευής που συνδυάζει πικάπ και μίκτη σε ένα ενιαίο σύστημα για εκτελέσεις πικαπισμού.

Στη δεκαετία του 1990 συμμετείχε επίσης στην παραγωγή εκπαιδευτικών βίντεο για τεχνικές DJ, όπως η σειρά *Turntable TV*, συμβάλλοντας στη διάδοση των τεχνικών scratching σε διεθνές επίπεδο.

Τον Μάιο του 2009 ίδρυσε τη διαδικτυακή πλατφόρμα **Skratch University**, ένα εκπαιδευτικό πρόγραμμα αφιερωμένο στη διδασκαλία τεχνικών DJ και πικαπισμού. Ο ίδιος έχει δηλώσει ότι στόχος του είναι η διάδοση της τέχνης του πικαπισμού και η εκπαίδευση νέων DJ σε διεθνές επίπεδο.

Το 2016 τιμήθηκε από τη διοργάνωση DMC World DJ Championships με τη διάκριση **DMC Legend**, ως αναγνώριση της συμβολής του στην εξέλιξη του πικαπισμού.

## Εμφανίσεις σε ταινίες και μέσα
Ο DJ Qbert έχει εμφανιστεί σε διάφορα ντοκιμαντέρ που εξετάζουν την ιστορία του DJing και της ηλεκτρονικής μουσικής, όπως τα:

* *Modulations* (1998)
* *Scratch* (2001)

Τα έργα αυτά παρουσιάστηκαν σε διεθνή φεστιβάλ κινηματογράφου, όπως το Φεστιβάλ Κινηματογράφου Σάντανς.

Το 1998 κυκλοφόρησε το έργο *Wave Twisters Episode 7 Million: Sonic Wars Within the Protons*, ένα πειραματικό άλμπουμ στο είδος του πικαπισμού που αργότερα μετατράπηκε σε ταινία κινουμένων σχεδίων.

## Διακρίσεις
* **DMC USA Champion** – 1991  
* **DMC World Champion** – 1992 (Rock Steady DJs)  
* **DMC World Champion** – 1993 (Dreamteam)  
* **DMC DJ Hall of Fame** – μαζί με τον Mix Master Mike για τη συμβολή τους στον πικαπισμό

## Δισκογραφία
* *Demolition Pumpkin Squeeze Musik* (1994)
* *Wave Twisters Episode 7 Million: Sonic Wars Within the Protons* (1998)
* *Wave Twisters Zero* (2000)
* *Extraterrestria* (2014)
* *GalaXXXian* (2014)
* *The 13th Floor* (2016, με τους Invisibl Skratch Piklz)

## Δείτε επίσης
* πικαπισμός
* DJ
* DMC World DJ Championships

## Παραπομπές

## Βιβλιογραφία
* 
* 
* 

## Εξωτερικοί σύνδεσμοι
* 
Κατηγορία:DJs
Κατηγορία:DJ
Κατηγορία:Γεννήσεις το 1969
Κατηγορία:Αμερικανοί DJs